HU Az Európai Unió Hivatalos Lapja L 167/1

A BIZOTTSÁG (EU) 2016/1002 RENDELETE

(2016. június 17.)

a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található AMTT, dikvat, dodin, glufozinát és tritoszulfuron maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A dikvat tekintetében a maradékanyag-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A dodin, a glufozinát és a tritoszulfuron tekintetében a 396/2005/EK rendelet III. mellékletének A. része állapított meg MRL-eket.

(2) A dikvát tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének az említett rendelet 12. cikke (1) bekezdésével összefüggésben értelmezett rendelkezéseinek megfelelően indokolással ellátott véleményt (2) adott ki. A Hatóság megállapította, hogy az árpára, a kukoricára és a búzára érvényes MRL-ek kockázatot jelentenek a fogyasztókra nézve. Ezért helyénvaló csökkenteni ezeket az MRL-eket. A Hatóság megállapította, hogy a minden egyéb termék tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) A dodin tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt (3) adott ki. A Hatóság megállapította, hogy az állati eredetű termékek tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a fürtös áfonya, a tőzegáfonya, a ribiszke, a köszméte/egres és a zeller tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért az egyedi meghatározási határnak megfelelő értéken kell megállapítani.

(4) A glufozinát tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (4) adott ki. A Hatóság megállapította, hogy a fürtös áfonya, a köszméte/egres, a galambbegysaláta, a kerti zsázsa, a borsmustár/rukkola, a vörös mustár és a kis levelű termények tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a csemegekukorica, a kelbimbó, a fejeskáposzta, a kínai kel, a kel, a karalábé, a kardonna/szúrós articsóka, a zeller, az édeskömény, a póréhagyma és a rebarbara tekintetében meghatározott MRL-ekkel kapcsolatban nem állnak rendelkezésre bizonyos információk, és hogy a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért az egyedi meghatározási határnak megfelelő értéken kell megállapítani. Figyelembe véve a helyes mezőgazdasági gyakorlatra vonatkozó, Magyarország által az indokolással ellátott vélemény közzétételét követően rendelkezésre bocsátott variabilitási tényezőt, és mivel a fogyasztók tekintetében nem áll fenn kockázat, a burgonya vonatkozásában az MRL-t a 396/2005/EK rendelet II. mellékletében a jelenlegi szinten kell rögzíteni.

(5) A tritoszulfuron tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt (5) adott ki. Két külön maradékanyag-meghatározást javasolt: egyet a tritoszulfuron, egy másikat pedig annak metabolitja, az AMTT vonatkozásában, tekintettel eltérő toxikológiai tulajdonságaikra. A Hatóság a tritoszulfuron tekintetében a jelenleg érvényes MRL-ek megtartását ajánlotta. Az AMTT metabolit tekintetében a Hatóság azt javasolta, hogy valamennyi MRL-t a releváns meghatározási határnak megfelelő értéken állapítsák meg. Ki kell dolgozni az AMTT-re vonatkozó, a lehető legalacsonyabb meghatározási határ teljesítését célzó analitikai módszereket. Amint rendelkezésre állnak ezen módszerek, az e rendeletben meghatározott szinteket bármikor felül lehet vizsgálni.

(6) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limit, a Codex által meghatározott maximális maradékanyag-határérték), az MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(7) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani.

(8) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében e rendeletnek átmeneti intézkedéseket kell előírnia azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított. Mivel a hatályos MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a dikvat tekintetében az árpa, a kukorica és a búza esetében 0,02 mg/kg határértéket kell alkalmazni valamennyi termékre.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. III. és V. melléklete e rendelet mellékletének megfelelően módosul.

2. cikk

A valamennyi termékben, illetve azok felületén előforduló dodin, glufozinát, tritoszulfuron és AMTT metabolitja tekintetében azon termékekre, amelyeket 2017. január 14. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

Az árpa, a kukorica és a búza kivételével a valamennyi termékben, illetve azok felületén előforduló dikvat tekintetében azon termékekre, amelyeket 2017. január 14. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2017. január 14-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. június 17-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Review of the existing maximum residue levels (MRLs) for diquat according to Article 12 of Regulation (EC) No 396/2005 (A dikvát maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2015;13(1):3972.

(3) Európai Élelmiszerbiztonsági Hatóság: Review of the existing maximum residue levels (MRLs) for dodine according to Article 12 of Regulation (EC) No 396/2005 (A dodin maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2015;13(1):3946.

(4) Európai Élelmiszerbiztonsági Hatóság: Review of the existing maximum residue levels (MRLs) for glufosinate according to Article 12 of Regulation (EC) No 396/2005 (A glufozinát maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2015;13(1):3950.

(5) Európai Élelmiszerbiztonsági Hatóság: Review of the existing maximum residue levels (MRLs) for tritosulfuron according to Article 12 of Regulation (EC) No 396/2005 (A tritoszulfuron maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2015;13(1):3964.